*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Ministru kabineta virzītu valsts augstskolas padomes locekļu atlases, izvirzīšanas un atsaukšanas kārtība**

Izdoti saskaņā ar

Augstskolu likuma 14.1 panta devīto daļu

**I. Vispārīgie jautājumi**

1. Noteikumi nosaka:

1.1. Ministru kabineta virzītu valsts augstskolas padomes (turpmāk – augstskolas padome) locekļu kandidātu (turpmāk – kandidāts) atlases komisijas (turpmāk – atlases komisija) izveidošanas kārtību un sastāvu;

1.2. augstskolas padomes locekļiem izvirzāmās prasības un viņu novērtēšanas kārtību, ievērojot, ka virza kandidātus, kuriem ir nevainojama reputācija, un atlases procesā tiek ievēlētas personas, kurām ir profesionālās kompetences tādās jomās kā, piemēram, finanses, risku vadība, stratēģiskā attīstība, kultūra, māksla vai starptautiskā sadarbība, un kuras kopumā nodrošina katras augstskolas stratēģiskajai vadībai nepieciešamās kompetences;

1.3. kārtību, kādā dokumentējama un publiskojama informācija par augstskolas padomes locekļu nominācijas procesa norisi un rezultātiem;

1.4. augstskolas padomes locekļu izvirzīšanas un atsaukšanas kārtību.

2. Noteikumu mērķis ir nodrošināt atklātu, godīgu un profesionālu kandidātu atlasi no sabiedrības pārstāvjiem un to kandidēšanu uz augstskolas padomes locekļa amatiem, lai sekmētu profesionālas un kompetentas augstskolas padomes izveidi.

3. Šie noteikumi nav attiecināmi uz Latvijas Nacionālo aizsardzības akadēmiju.

4. Ministru kabinets izvirza ministrijas, kuras pārraudzībā ir valsts augstskola (turpmāk – atbildīgā ministrija) izraudzītu kandidātu no sabiedrības augstskolas padomes locekļa amatam.

5.  Atbildīgā ministrija nodrošina neatkarīgu personāla atlases ekspertu (turpmāk – atlases eksperts) piesaisti kandidātu atlasē pie augstskolas padomes locekļa amata pildīšanai nepieciešamo kompetenču izvērtējuma, kā arī veic citus kandidātu atlases nolikumā (turpmāk – kandidātu atlases nolikums) atlases ekspertiem noteiktus uzdevumus, jā tādi ir noteikti. Ar atlases ekspertu saistītos izdevumus sedz atbildīgā ministrija.

6. Atlases komisijas darba vajadzībām saņemtajai un atlases komisijas radītajai informācijai ir ierobežotas pieejamības statuss un termiņu šim statusam nosaka atlases komisijas nolikumā atbilstoši Informācijas atklātības likumam.

**II. Atlases komisijas izveidošanas kārtība un sastāvs**

7. Atbildīgā ministrija izveido kandidātu atlases un novērtēšanas procesa nodrošināšanai pastāvīgu atlases komisiju iesaistot tajā arī Augstskolu likumā noteiktos sabiedrības pārstāvjus un izstrādā augstskolas padomes kandidātu atlases komisijas nolikumu (turpmāk – atlases komisijas nolikums).

8. Atlases komisijas personālsastāvu un atlases komisijas nolikumu apstiprina attiecīgās nozares ministrs.

9. Atlases komisijas locekļu skaitlisko sastāvu, kā arī sabiedrības pārstāvību atlases komisijā atbilstoši Augstskolu likumā noteiktajam nosaka atlases komisijas nolikumā. Atbildīgā ministrija nodrošina, ka atlases komisijas sastāvā ir iekļauti arī:

9.1. balsstiesīgi locekļi no:

9.1.1. atbildīgā ministrijas;

9.1.3. Izglītības un zinātnes ministrijas;

9.2. neatkarīgs novērotājs (bez balsstiesībām);

9.3. eksperts valsts augstskolas attīstības stratēģijā noteiktajā stratēģiskās specializācijas jomā (bez balsstiesībām) (turpmāk – nozares eksperts), ja nepieciešams.

10. Darbam atlases komisijā iekļauj personas, kuru zināšanas un profesionālā pieredze ir atbilstoša, lai padziļināti novērtētu kandidātus atbilstoši šiem noteikumiem. Atlases komisijas locekļiem nepieciešamās zināšanas un pieredzi norāda atlases komisijas nolikumā.

11. Par neatkarīgu novērotāju un nozares ekspertu var būt persona, kura nav jebkādās tiesiskās attiecībās ar attiecīgo valsts augstskolu un tās pārvaldes institūcijām, un kura savas funkcijas atlases komisijā veic sabiedrības interesēs neitrāli un neatkarīgi.

12. Atlases komisijas loceklis, neatkarīgs novērotājs un nozares eksperts apliecina, ka nav tādu apstākļu, kuru dēļ viņš būtu ieinteresēts kāda konkrēta kandidāta atlasē, kā arī apņemas neizpaust ierobežotas pieejamības informāciju, kura atlases komisijas loceklim, novērotājam un ekspertam ir kļuvusi zināma atlases norises laikā.

13. Atlases komisijas priekšsēdētājs ir atbildīgās ministrijas pārstāvis. Atlases komisijas priekšsēdētāja vietnieku un atlases komisijas sekretariāta funkcijas izpildītāju nosaka atlases komisijas nolikumā. Lai nodrošinātu, ka valsts augstskolas apstiprinātās augstskolas padomes locekļi kopumā izpilda Augstskolu likumā valsts augstskolu padomei noteiktās kompetences, atlases komisijas nolikumā šim mērķim paredz kandidātu atlases gaitā savstarpējas konsultācijas ar Augstskolu likumā noteiktajiem valsts augstskolas padomes locekļu kandidātu virzītājiem, kā arī nodrošina, ka zinātnes universitātes augstskolas padomes veidošanas procesā augstskolas padomes locekļu vairākumam ir zinātnes doktora grāds.

**III. Augstskolas padomes locekļiem izvirzāmās prasības**

14.  Atbildīgā ministrija, izstrādājot kandidātu atlases nolikumu:

14.1. var noteikt citas prasības kandidātam, tostarp arī ārvalsts kandidātam, ievērojot Augstskolu likumā noteiktās prasības augstskolas padomes locekļiem un šo noteikumu 16.punktā noteiktās prasības kandidātam;

14.2. var noteikt citas kompetences, ievērojot šo noteikumu 19.punktā noteiktās kompetences, kandidāta profesionālās pieredzes jomu (turpmāk – pieredzes jomas) novērtēšanā;

14.3. var noteikt citas pieredzes jomas, ievērojot šo noteikumu 18. punktā noteiktās pieredzes jomas, kandidāta kompetenču novērtēšanai;

14.4. definē kompetenču novērtējuma kritērijus un to iespējamos novērtējumus. Kompetenču novērtēšanas kritērijus nosaka tā, lai tie nodrošina augstskolas padomes locekļu profesionālo pieredzi kopumā vismaz šo noteikumu 18. punktā noteiktajās jomās;

14.5. nosaka reputācijas izvērtēšanas aspektus;

14.6. nosaka citus kandidātu novērtēšanas kārtības noteikumus, ievērojot šajos noteikumos noteikto;

14.7. kandidātu atbilstības vērtēšanas veidlapas un citas veidlapas (ja nepieciešams);

14.8.atlases procesa organizatoriskus jautājumus, tostarp atlases ekspertiem noteiktus uzdevumus (ja nepieciešams);

14.9. citus jautājumus (ja tādi ir nepieciešami).

15. Kandidātu atlases nolikumu saskaņo atlases komisija un apstiprina attiecīgās nozares ministrs.

16. Kandidātam izvirzāmās prasības noteiktas kandidātu atlases nolikumā, kurā ir iekļautas arī šādas prasības:

16.2. augstākā izglītība, kas nodrošina nepieciešamo zināšanu un kompetenču kopumu, lai profesionāli pildītu augstskolas padomes locekļa amata pienākumus. Zinātnes universitātes augstskolas padomes kandidātam vēlams zinātnes doktora grāds;

16.3. darba pieredze, kas nodrošina nepieciešamo iemaņu kopumu, lai profesionāli pildītu augstskolas padomes locekļa amata pienākumus;

16.4. nevainojama reputācija;

16.5. pārmaiņu vadības pieredze.

17. Kandidāts ir uzskatāms par personu ar nevainojamu reputāciju, ja nav pierādījumu, kas liecinātu par pretējo, un nav iemesla pamatotām šaubām par personas nevainojamu reputāciju. Izvērtējot kandidāta reputāciju, ņem vērā atbildīgās ministrijas un atlases komisijas rīcībā esošo informāciju, kas ir pieejama novērtējuma veikšanas laikā.

18. Kandidātam nepieciešamās pieredzes jomas ir noteiktas kandidātu atlases nolikumā, kurā ir iekļautas arī šādas pieredzes jomas:

18.1. finanšu vadība un audits;

18.2. risku vadība un iekšējās kontroles sistēma;

18.3. stratēģiskās attīstības plānošana;

18.4. kultūrā un mākslā (ja attiecināms);

18.5. starptautiskā sadarbība;

18.6. sadarbības tīklu veidošanā.

19. Ievērojot kandidātu atlases nolikumā noteiktās pieredzes jomas un kompetences, kandidātu vērtē vismaz piecu šajā punktā minēto kompetenču ietvaros, kurās ietilpst arī kritiskās kompetences, kas ir nepieciešamas augstskolas padomes locekļa amata pildīšanai (turpmāk – kompetences):

19.1. stratēģiskais redzējums (kritiskā kompetence);

19.2. pārmaiņu vadīšana (kritiskā kompetence);

19.3. orientācija uz rezultātu sasniegšanu (kritiskā kompetence);

19.4. orientācija uz attīstību;

19.5. plānošana un organizēšana;

19.6. lēmumu pieņemšana un atbildība;

19.7. pozitīvu attiecību veidošana un uzturēšana;

19.8. komandas vadīšana;

19.9. darbinieku motivēšana un attīstīšana.

20. Valsts augstskola rakstiski paziņo atbildīgajai ministrijai par nepieciešamību Ministru kabineta virzīta sabiedrības pārstāvja dalību darbam augstskolas padomē atbilstoši Augstskolu likumā noteiktajam sabiedrības pārstāvju skaitam augstskolas padomē, ievērojot valsts augstskolas tipu.

**IV. Kandidātu pieteikšanās un kandidātu novērtēšanas kārtība**

21. Pēc kandidātu atlases nolikuma apstiprināšanas, atbildīgā ministrija, izsludina publisku kandidātu pieteikšanās procedūru uz vakanto augstskolas padomes locekļa amatu, publicējot atlases komisijas apstiprinātu sludinājumu uz vakanto amatu atbildīgās ministrijas un attiecīgas valsts augstskolas tīmekļvietnē vai citā tīmekļvietnē, ja tāda ir noteikta kandidātu atlases nolikumā. Ar publisku kandidātu pieteikšanās procedūru šo noteikumu ietvaros saprot fiziskas personas vai Augstskolu likumā noteiktās atlases procesā iesaistāmās sabiedrības virzīta kandidāta personiski iesniegtu pieteikumu, klāt pievienojot šo noteikumu 16.punktā kandidātam minēto prasību pamatojošo dokumentāciju (turpmāk – pieteikums). Sabiedrības virzīta kandidāta gadījumā pieteikumam pievieno attiecīgas organizācijas vai institūcijas rekomendācijas vēstuli par attiecīga kandidāta atbilstību augstskolas padomes locekļa amatam.

22. Lai nepamatoti nesašaurinātu potenciālo kandidātu loku, atbildīgā ministrija nodrošina kandidātu atlases nolikumā definēto un sludinājumā par vakantajiem augstskolas padomes locekļu amatiem iekļauto prasību samērīgumu.

23. Ja uz vienu augstskolas padomes locekļa amata vakanci ir vairāki kandidāti, tad šo kandidātu novērtēšanā piemēro vienas un tās pašas kompetences, izmantojot vienādus vērtēšanas kritērijus katrai kompetencei.

24. Kandidāta kompetences novērtē intervijas veidā un, ja nepieciešams, pielietojot citas kandidātu atlases nolikumā noteiktās kompetenču novērtēšanas metodes. To var veikt atlases eksperti, piedaloties atbildīgajai ministrijai (ja nepieciešams), vai atlases komisija, ja tās locekļiem ir profesionāla pieredze kompetenču novērtēšanā.

25. Atlases komisija, ņemot vērā arī atlases ekspertu iesniegtos kompetenču novērtēšanas rezultātus, ja tie ir tādu veikuši, novērtē katra kandidāta kompetenci ar atbilstošu vērtējumu, norādot to kandidātu atbilstības vērtēšanas veidlapā.

26. Ja Ministru kabinets pieņem lēmumu virzīt atkārtoti augstskolas padomes locekli uz nākamo pilnvaru termiņu, kandidāta atlasi atbilstoši šiem noteikumiem neveic.

27. Kandidātu atlase un novērtēšana notiek trijās kārtās.

28. Kandidātu novērtējumu katrā kārtā atlases komisija veic klātienē vai tiešsaistes videokonferences formātā atlases komisijas sēdes ietvaros.

29. Ja atlases komisijas rīcībā ir informācija, kas varētu liecināt, ka kandidāta reputācija nav nevainojama, atlases komisijai atbilstoši kandidātu atlases nolikumam ir pienākums izvērtēt to un pieņemt lēmumu par kandidāta virzīšanu turpmākajai atlases kārtai. Kandidātu nevirza uz nākamo atlases kārtu, ja par to nobalso vismaz 2/3 no atlases komisijā klātesošajiem balsstiesīgajiem atlases komisijas locekļiem.

30. Informāciju kandidāta reputācijas novērtēšanai atlases komisija iegūst šo noteikumu 5.punkta ietvaros, intervijas laikā ar kandidātu, kā arī, izmantojot publiski pieejamos informācijas avotus.

31. Lai nodrošinātu kandidāta atbilstības pārbaudi, atlases komisija, ja nepieciešams, ir tiesīga lūgt kandidātam, uzrādīt dokumentu oriģinālus un iesniegt papildu dokumentus vai informāciju jebkurā atlases kārtā, kā arī ar kandidāta iepriekšēju piekrišanu, apkopot kandidāta iepriekšējo darba devēju un sadarbības partneru atsauksmes

32. Atlases pirmā kārta ir atlases komisijas pārbaude par pieteikuma atbilstību Augstskolu likumā noteiktajām prasībām augstskolas padomes locekļa amatam un šajos noteikumos 16.punktā noteiktajām prasībām kandidātam. Neatbilstības gadījumā atlases komisija kandidātu nevirza uz nākamo atlases kārtu.

33.1. Atlases otrā kārta ir intervija ar kandidātu. Lai padziļināti novērtētu kandidāta atbilstību augstskolas padomes locekļa amata prasībām, atlases komisija atbilstoši kandidātu atlases nolikumam intervijas laikā:

33.1. noskaidro kandidāta motivāciju ieņemt vakanto amatu;

33.2. uzklausa kandidāta redzējumu par valsts augstskolas darbības prioritātēm;

33.3. uzdod jautājumus, lai novērtētu kandidāta pieredzi un izpratni, kas nepieciešamas augstskolas stratēģiskajai vadībai;

33.4.  novērtē kandidāta komunikācijas un argumentācijas prasmes;

33.5. uzdod citus jautājumus, ja nepieciešams.

34. Atlases komisija novērtē kandidāta sniegto informāciju intervijas laikā atbilstoši kandidātu atlases nolikumā noteiktajiem vērtēšanas kritērijiem un, ievērojot kandidātu atlases nolikumā pieļaujamo kandidātu skaitu uz vienu augstskolas padomes locekļa vakanci, izvirza kandidātus uz trešo atlases kārtu.

35. Ja neviens kandidāts atbilstoši atlases komisijas vērtējumam neatbilst augstskolas padomes locekļa amatam izvirzītajām prasībām atlases pirmajā vai otrajā kārtā, atlases komisija pieņem lēmumu par kandidātu novērtēšanas procesa pārtraukšanu un par to informē atbildīgo ministriju, kura izsludina atkārtotu kandidātu atlasi atbilstoši šo noteikumu 21. punktam.

36. Atlases trešajā kārtā atlases eksperti, piedaloties atbildīgās ministrijas pārstāvim (ja nepieciešams), vai atlases komisija, ja tās locekļiem ir profesionāla pieredze kompetenču novērtēšanā, atbilstoši kandidātu atlases nolikumam vērtē kandidāta kompetences, ievērojot pieredzes jomas. Kandidātu kompetenču novērtēšanu fiksē, izmantojot skaņu ierakstu vai citus tehniskos līdzekļus atbilstoši kandidātu atlases nolikumam.

37. Kandidāta kompetenču novērtējums uzskatāms par neatbilstošu, ja kāda no šo noteikumu 19.punktā noteiktajām kritiskajām kompetencēm ir novērtēta ar “jāpilnveido”. Minētās neatbilstības gadījumā atlases komisija attiecīgo kandidātu nevirza atbildīgajai ministrijai atbilstoši šo noteikumu 39.punktam.

38. Atlases komisija, apkopojot atbilstoši kandidātu atlases nolikumam visu atlases kārtu kandidātu novērtējumus, pieņem lēmumu par atbalstāmo kandidātu augstskolas padomes locekļa amatam (turpmāk – atlases komisijas lēmums). Ja ir vairāk kā viens kandidāts uz minēto amatu, atlases komisija pieņem lēmumu par atbalstāmajiem kandidātiem, norādot kandidātus prioritārā secībā pēc minētā novērtējuma (turpmāk – kandidātu sarakstu lēmums). Atlases komisija iesniedz atlases komisijas lēmumu un kandidātu sarakstu lēmumu, ja tāds ir, atbildīgajai ministrijai trīs darbdienu laikā no attiecīga atlases komisijas lēmuma pieņemšanas dienas.

39. Ja pēc visu atlases kārtu īstenošanas atlases komisija pieņem lēmumu, ka:

39.1. nav nepieciešamais kandidātu skaits atbilstoši augstskolas padomes locekļa amata vakanču skaitam, atbildīgā ministrija izsludina papildu kandidātu atlasi šo noteikumu 21.punktā noteiktajā kārtībā;

39.2.  kandidāts vai, ja ir vairāki kandidāti, pēc trešās atlases kārtas nav atbilstošs valsts augstskolas padomes locekļa amatam, atbildīgā ministrija par to informē visus trešajā kārtā piedalījušos kandidātus un izsludina atkārtotu kandidātu atlasi šo noteikumu 21.punktā noteiktajā kārtībā.

**V. Informācijas par augstskolas padomes locekļu nominācijas procesa norisi un rezultātiem dokumentēšana un publiskošana**

40. Atlases komisijas sekretariāts nodrošina kandidātu atlases un novērtēšanas procesa dokumentēšanu. Pēc atlases procesa pabeigšanas ar to saistīto dokumentāciju nodod glabāšanā atbildīgajai ministrijai. Atbildīgā ministrija un atlases komisija nodrošina, ka kandidātu atlases un novērtēšanas procesā iegūtā informācija par kandidātiem netiek nodota vai izpausta trešajām personām, kā arī netiek veiktas citas darbības, kas būtu pretrunā ar normatīvajos aktos noteikto regulējumu fiziskās personas datu aizsardzības jomā.

41. Atbildīgā ministrija nosaka lietu nomenklatūru un lietu glabāšanas termiņus, kā arī lietvedības uzskaites kārtību ar atlases procesu saistītajai dokumentācijai.

42. Lai informētu sabiedrību par kandidātu atlases un kandidātu atbilstības novērtēšanas procesu un rezultātiem, atbildīgā ministrija:

42.1. vienlaikus ar šo noteikumu [21.](https://likumi.lv/ta/id/312171#p29) punktā minētās publiskās pieteikšanās procedūras izsludināšanu publicē atbildīgās ministrijas tīmekļvietnē amata sludinājumu, atlases komisijas sastāvu un, ja nepieciešams, citu papildu informāciju;

42.2. triju darbdienu laikā pēc atlases komisijas lēmuma saņemšanas par izvirzītajiem kandidātiem apstiprināšanai Ministru kabinetā atbildīgās ministrijas tīmekļvietnē publicē atlases komisijas sagatavoto informāciju par kandidātu novērtēšanas procesu (kandidātu novērtēšanas kritērijiem un izmantotajām kandidātu novērtēšanas metodēm, novērtēto kandidātu skaitu), kā arī citas ziņas, kuru norādīšanu atbildīgā ministrija uzskata par nepieciešamu.

**VI. Kandidātu virzīšana apstiprināšanai un augstskolas padomes locekļa atsaukšanas kārtība**

42. Atbildīgā ministrija virza apstiprināšanai Ministru kabinetā:

42.1. atlases komisijas lēmumā atbalstāmo kandidātu, ja uz minēto amatu ir viens kandidāts;

42.2. balstoties uz lēmumu par kandidātu sarakstu, to kandidātu, kura kompetences visvairāk nodrošina Augstskolu likumā noteiktās kompetences augstskolas padomei.

43. Atbildīgā ministrija sniedz priekšlikumu par padomes locekļa atsaukšanu no amata, ja pastāv kāds no Augstskolu likumā noteiktajiem pamatiem padomes locekļa atsaukšanai, kā arī, ja augstskolas padomes loceklis ir iesniedzis iesniegumu par augstskolas padomes locekļa amata pienākumu izpildes pārtraukšanu personisku iemeslu dēļ. Kandidātu uz vakanto augstskolas padomes locekļa vietu atbildīgā ministrija atlasa un izvirza apstiprināšanai Ministru kabinetā šo noteikumu noteiktajā kārtībā.

**VII. Noslēguma jautājums**

44. Līdz 2021. gada 31.decembrim šo noteikumu 5. punktā minētos atlases ekspertu izdevumus, kas saistīti ar pirmreizēju Ministra kabineta virzītu valsts augstskolu padomju pārstāvju atlasi visās valsts augstskolās, sedz Izglītības un zinātnes ministrija.

Ministru prezidents A. K. Kariņš

Izglītības un zinātnes ministre A. Muižniece

Iesniedzēja:

Izglītības un zinātnes ministre A. Muižniece

Vīza:

Valsts sekretāra vietniece –

Struktūrfondu departamenta direktore,

valsts sekretāra pienākumu izpildītāja S.Šmīdlere

Depkovska, 67047772

anita.depkovska@izm.gov.lv